[{"text_idx": "#000003", "text": "20:1Bwrlwm y BaeCyfoesDiwylliantFfordd o FywLlyfrauPabell RocPortreadSteil"}, {"text_idx": "#000005", "text": "Cynnydd o 67% yn nifer y bobol aeth ar gyrsiau troseddau gyrru Cymraeg rhwng 2021 a 2022"}, {"text_idx": "#000006", "text": "\u201cMae pobol wedi newid ychydig ar eu meddylfryd dw i\u2019n meddwl, ac yn barod i gymryd y plunge i\u2019w wneud o drwy gyfrwng y Gymraeg\u201d"}, {"text_idx": "#000007", "text": "Roedd cynnydd o 67% yn nifer y bobol oedd wedi cwblhau cyrsiau i droseddwyr gyrru drwy gyfrwng y Gymraeg rhwng 2021 a 2022."}, {"text_idx": "#000008", "text": "Yn dilyn ymgyrch ar y cyd rhwng mudiad addysgu troseddwyr ffyrdd UKROEd, cwmni\u0308au sy\u2019n rhedeg cyrsiau a\u2019r lluoedd heddlu, fe wnaeth 1,253 o bobol ddilyn cwrs Cymraeg yn 2022 o gymharu a\u0302 749 y flwyddyn flaenorol."}, {"text_idx": "#000009", "text": "Gwaith UKROEd ydy gweithredu, rheoli a gweinyddu\u2019r cynllun sy\u2019n caniata\u0301u i bobol fynd ar gyrsiau goryrru yn hytrach na derbyn pwyntiau ar eu trwyddedau neu dalu dirwy, ynghyd a\u0302 threfnu cyrsiau eraill megis rhai i bobol sy\u2019n cael eu dal heb wregys, yn gyrru\u2019n anniogel neu\u2019n anystyrlon, a throseddwyr ar y traffyrdd."}, {"text_idx": "#000010", "text": "Mae\u2019r ystadegau, felly, yn cyfeirio at yr holl gyrsiau sy\u2019n cael eu cynnig, ond cyrsiau goryrru ydy\u2019r rhai sy\u2019n cael eu mynychu amlaf."}, {"text_idx": "#000012", "text": "\u201cBe\u2019 rydyn ni wedi\u2019i sylwi yma yng Nghymru, mewn ardaloedd lle mae yna lot fawr o bobol yn siarad Cymraeg, [yw mai] dim ond canran isel iawn o\u2019r rheiny sy\u2019n mynd ar gwrs Cymraeg,\u201d meddai ddechrau Mehefin y llynedd wrth egluro bod gwaith ar y gweill i herio\u2019r ystadegau."}, {"text_idx": "#000013", "text": "\u201cPan rydyn ni\u2019n edrych ar yr ystadegau hynny, dydy o ddim yn adlewyrchiad o\u2019r gymuned honno o ran faint o bobol oedd yn dewis dilyn cyrsiau Cymraeg.\u201d"}, {"text_idx": "#000014", "text": "Er bod cynnydd wedi bod yn ystod pob mis yn 2022, bu cynnydd sylweddol yn ystod yr haf, o 56 o bobol yn gwneud y cwrs cyfrwng Cymraeg ym mis Gorffennaf 2021 i 150 yn 2022."}, {"text_idx": "#000015", "text": "Mae\u2019r ystadegau yn parhau ar gynnydd eleni hefyd, yn o\u0302l Iestyn Davies."}, {"text_idx": "#000016", "text": "Graff yn dangos faint o bobol wnaeth ddilyn cyrsiau i droseddwyr gyrru drwy Gymraeg yn 2021 a 2022"}, {"text_idx": "#000018", "text": "\u201cRydyn ni\u2019n falch iawn o weld y cynnydd yma,\u201d meddai Iestyn Davies wrth golwg360."}, {"text_idx": "#000020", "text": "\u201cMae pawb yn hapus iawn, nid yn unig yn y cwmni dw i\u2019n gweithio iddo, ond y lluoedd hefyd a\u2019r cwmni\u0308au sy\u2019n rhedeg cyrsiau."}, {"text_idx": "#000021", "text": "\u201cMaen nhw\u2019n falch iawn bod yna gynnydd wedi bod, ac mae\u2019n amlwg bod y siwrne yn hwylusach rw\u0302an."}, {"text_idx": "#000022", "text": "\u201cDw i newydd gael yr ystadegau ar gyfer Ionawr a Chwefror eleni, ac mae\u2019r rheiny yn well nag Ionawr a Chwefror flwyddyn diwethaf."}, {"text_idx": "#000023", "text": "\u201cRydyn ni, hyd yn oed yn 2023, yn gweld bod yna gynnydd yn y bobol sy\u2019n mynd [ar gyrsiau Cymraeg] o gymharu a\u0302\u2019r flwyddyn diwethaf pan oedd yna gynnydd sylweddol beth bynnag.\u201d"}, {"text_idx": "#000024", "text": "Un o\u2019r prif broblemau cyn hyn oedd fod pobol yn meddwl y byddai\u2019r Gymraeg yn y cyrsiau yn rhy ffurfiol, yn o\u0302l Iestyn Davies."}, {"text_idx": "#000025", "text": "\u201cDydyn ni ddim wedi cael adborth gan neb yn dweud eu bod nhw wedi\u2019i weld o\u2019n anodd i\u2019w ddeall,\u201d meddai."}, {"text_idx": "#000027", "text": "Roedd yr adborth gan bobol sydd wedi dilyn y cyrsiau Cymraeg o fewn ardal Heddlu Dyfed-Powys yn cynnwys sylwadau am ba mor ddiddorol a chartrefol oedd y cwrs, ac am ba mor rhwydd oedd deall y sesiwn, meddai."}, {"text_idx": "#000031", "text": "\u201cMae\u2019r cwmni\u0308au a\u2019r lluoedd wedi bod reit proactive yn trio push-io\u2019r stori a thrio denu pobol i\u2019w wneud."}, {"text_idx": "#000033", "text": "Siom cyn-enillydd Llangollen am \u201cguddio\u2019r Gymraeg\u201d ar wefannau cymdeithasol yr w\u0302yl\nSwyddogion am waredu dyfais yn Llanllwni\nCyhoeddi gwybodaeth newydd am iaith a phoblogaeth\nEnwau Cymraeg ar ysgolion Saesneg yn ennyn gwrthwynebiad\nAgor ysgol Saesneg newydd yn \u201cgam yn o\u0302l i addysg Gymraeg\u201d"}]